**Ieteikumi ģimenes ārstiem**

**„Pārskata par vakcinācijas kalendāra ietvaros vakcinētajām personām” aizpildīšanai**

 Slimību profilakses un kontroles centrs (turpmāk - SPKC) laipni vērš Jūsu uzmanību Ministru kabineta noteikumu Nr.330 „Vakcinācijas noteikumi”[[1]](#footnote-1) (turpmāk - Noteikumi) 10.1 punktam, atbilstoši kuram ģimenes ārsti katru gadu līdz 10.janvārim iesniedz SPKC attiecīgās reģionālās nodaļas epidemiologam pārskatu par iepriekšējā gadā vakcinācijas kalendāra ietvaros vakcinētajām personām katrā ģimenes ārsta praksē atsevišķi, aizpildot vakcinācijas kalendāra ietvaros vakcinēto personu pārskata veidlapu (Noteikumu 5.pielikums).

 Aizpildot gada pārskatu „Pārskats par vakcinācijas kalendāra ietvaros vakcinētajām personām” lūdzu ievērot šādus norādījumus:

1. Reģistrēto pacientu imunizācijas statusu izvērtē atbilstoši situācijai atskaites gada pēdējā nedēļā (līdz 31.decembrim).
2. Pacientu vakcinācijas statusa noskaidrošanai atlasa un pārbauda visu uzskaitē esošo attiecīgā vecuma personu veidlapas Nr.063/u „Profilaktiskās potēšanas karte” vai citu medicīnisko dokumentāciju ar personas imunizācijas datiem.
3. Uzskaita visus attiecīgā vecuma pacientus, neatkarīgi no imunizācijai izmantoto vakcīnu finansēšanas avota (valsts apmaksāto vakcināciju un vakcināciju kā maksas pakalpojumu).
4. Pārskata tabulas trešajā ailē *„Reģistrēto pacientu skaits”* uzrāda atskaites gada decembra pēdējā nedēļā ģimenes ārsta uzskaitē faktiski esošo pacientu skaitu, atbilstoši norādītajam vecumam (1, 2, 8, 13 (meitenes), 15 gadi, kā arī pieaugušie 25 gadi un vecāki).

***Piemērs:*** *Vecuma grupā „1 gads” 3.ailē norāda visus uzskaitē esošos bērnus, kuru vecums 31.decembrī ir no 1 gada līdz 1 gadam 11 mēnešiem 29 dienām*

1. Ceturtajā ailē *„Vakcinēto pacientu skaits”* uzrāda personu skaitu, kas uz 31.decembri ir saņēmušas 2.ailē norādīto vakcināciju.

***Piemērs:*** *Ģimenes ārsta uzskaitē decembra pēdējā nedēļā ir seši bērni viena gada vecumā, no kuriem četri saņēmuši 3 potes pret B hepatītu, viens bērns saņēmis tikai 2 potes (sakarā ar kontrindikāciju slimības dēļ) un viens bērns nav saņēmis nevienu poti (sakarā ar rakstiski noformētu atteikumu). Tātad trešās ailes attiecīgajā laukā ieraksta „6” un ceturtās ailes attiecīgajā laukā ieraksta „4”. Bērnu, kurš nav saņēmis 3.poti, uzskaita 6.ailē („Nevakcinēto pacientu skaits ” – „kontrindikācija”), bet bērnu, kurš nav saņēmis nevienu poti, uzskaita 7.ailē („Nevakcinēto pacientu skaits” – „rakstiski noformēts atteikums”).*

1. Vakcinēto personu skaits katrā attiecīgajā vecuma grupā (4.aile) nedrīkst pārsniegt reģistrēto pacientu skaitu (3.aile), kā arī 4., 5., 6., 7. un 8.ailes summa nedrīkst pārsniegt reģistrēto pacientu skaitu (3.aile).
2. Aizpildot 4.aili par pieaugušo vakcināciju pret difteriju un stingumkrampjiem, uzskaita personas, kurām pēdējo 10 gadu laikā pabeigts vakcinācijas kurss (trīs potes) vai veikta balstvakcinācija.
3. Piektajā – astotajā ailē attiecīgi norāda nevakcinēto personu skaitu: pacients ir pārslimojis konkrēto infekciju, pacientam ir medicīniska kontrindikācija pret konkrēto vakcināciju, ģimenes ārstam ir iesniegts rakstiski noformēts atteikums no vakcinācijas vai cits iemesls (piem., pacients ir aicināts uz vakcināciju, bet nav ieradies)

***Piemērs:*** *No pieciem pierakstītajiem bērniem vecuma grupā „1 gads” viens bērns nav saņēmis 3.poti pret B hepatītu, jo nav ieradies uz poti nezināmu iemeslu dēļ – tabulas pēdējā ailē „cits iemesls” norāda „1”.*

1. Ja ģimenes ārsta prakses medicīniskajā dokumentācijā nav informācijas par pacienta vakcinācijas statusu pret attiecīgo slimību, šādu pacientu neieskaita nedz vakcinēto, nedz nevakcinēto personu skaitā. Līdz ar to starpība starp reģistrēto pacientu skaitu un vakcinēto/nevakcinēto pacientu kopskaitu norādīs uz pacientu skaitu, kuru vakcinācijas statuss ārstam nav zināms.

***Piemērs:*** *Ģimenes ārsta praksē reģistrēti 999 pacienti vecumā no 25 gadiem (3.aile), no tiem 600 pēdējo 10 gadu laikā ir saņēmusi 3.poti vai balstvakcināciju pret difteriju un stingumkrampjiem (4.aile), bet 300 nav vakcinēti (5.-8. aile), tad jāsecina, ka par 99 pacientu vakcinācijas statusu ģimenes ārstam nav datu:*

|  |  |  |  |  |
| --- | --- | --- | --- | --- |
| *Vecums* | *Vakcinācija* | *Reģistrēto**pacientu**skaits* | *Vakcinēto**pacientu**skaits* | *Nevakcinēto pacientu skaits* |
| *pār-slimoja* | *kontr-indikācijas* | *rakstiski**noformēts**atteikums* | *cits**iemesls* |
| *1* | *2* | *3* | *4* | *5* | *6* | *7* | *8* |
| *Pieaugušie 25 gadi un**vecāki* | *Difterija un stinguma krampji 3. pote vai balst-vakcinācija* | *999* | *600* | *0* | *5* | *50* | *245* |

Vēršam Jūsu uzmanību, ka veidlapa „Pārskats par vakcinācijas kalendāra ietvaros vakcinētajām personām” MS Word formātā ir pieejama tīmekļa vietnē SPKC mājas lapā sadaļā „Profesionāļiem”, apakšsadaļā „Vakcinācija”:

<https://www.spkc.gov.lv/lv/profesionali/infekcijas-slimibas1/par-vakcinaciju>

Iepriekš pateicamies par sadarbību un ceram, ka Jūs izmantosiet apkopoto informāciju imunizācijas aptveres izvērtēšanai Jūsu prakses pacientiem, t.sk. salīdzināšanai ar iepriekšējā gada vakcinācijas aptveri, kā arī nevakcinēto personu vakcinācijas kavējošo faktoru analīzei un nepieciešamo pasākumu veikšanai, lai uzlabotu imunizācijas rādītājus.

Ar cieņu,

Slimību profilakses un kontroles centrs

1. <http://likumi.lv/doc.php?id=11215> [↑](#footnote-ref-1)